Ástralskur efnahagsráðgjafi Aung Sang Suu Kyi leiðtoga Mjanmar var handtekinn í mótmælum í landinu í morgun. Þetta er fyrsti erlendi ríkisborgarinn sem er handtekinn í valdaráni hersins. Um þrjú þúsund manns mótmæltu valdaráni hersins, sem er það mesta hingað til.
Niður með einræði hersins, hrópuðu mótmælendurnir þegar þeir söfnuðust saman. Margir þeirra voru með rauð höfuðbönd en sá litur er nátengdur flokki Aung San Suu Kyi leiðtoga landsins. Einn mótmælenda sagði við AFP-fréttastofuna að í dag hæfist byltingin. Óeirðarlögregla lokaði vegum og kom fyrir bílum með vatnssprautum á staðnum. Ekki hafa borist fréttir af átökum. Fjölmargir þingmenn úr lýðræðisfylkingu Suu Kyi, sem handteknir voru á mánudag en hafa fengið frelsið á ný, voru á meðal mótmælenda. Þetta eru stærstu mótmælin frá því herinn rændi völdum í landinu á mánudag.
Sean Turner, ástralskur sérfræðingur í efnahagsmálum sem hefur veitt stjórnvöldum ráðgjöf var handtekinn í mótmælunum, eftir því sem hann sagði sjálfur við breska ríkisútvarpið, BBC. Hann sagðist vera í gæslu á hóteli sínu. Honum hefði verið sýnd fyllsta kurteisi en hann vissi ekki hvort hann yrði kærður, og þá fyrir hvað. Þetta er fyrsti erlendi ríkisborgarinn sem vitað er til að hafi verið handtekinn í tengslum við valdaránið. Utanríkisráðherra Ástralíu hefur þegar kallað til sín sendiherra Mjanmar í landinu vegna málsins.
Herforingjastjórnin í Mjanmar greip til þess í morgun að loka nánast alveg fyrir alla netnotkun í landinu. Aðgangi að Facebook var lokað í fyrradag og í gær var lokað á aðgengi landsmanna að Twitter og instagram. Aðgengi að netinu og samfélagsmiðlum hefur raunar verið afar stopult í Mjanmar frá því að herinn rændi þar völdum og í aðdraganda valdaránsins var líka alveg lokað á netaðgang.
Sameinuðu þjóðirnar hafa skorað á herforingjastjórnina að afhenda völdin að nýju til lýðræðislega kjörinna stjórnvalda.
Um þrjú þúsund manns söfnuðust saman í Mjanmar í morgun til að mótmæla herforingjastjórninni. Ástralskur efnahagsráðgjafi stjórnvalda var handtekinn í mótmælunum.